**KORISTNE INFORMACIJE ZA STRANKE**

**Kako pridobiti status dobavitelja izdelkov iz plemenitih kovin in s tem žig dobavitelja oz. imenski žig?**

Status dobavitelja pridobite z izpolnitvijo zahteve za določitev znaka dobavitelja, ki jo morate vložiti pri Uradu za meroslovje, kontaktna oseba za izdajo odločb o znaku dobavitelja je mag. Suzana Kocijančič (T: 03 428 07 65, E: suzana.kocijancic@gov.si).

[Zahteva za določitev znaka dobavitelja](http://mirs.arhiv-spletisc.gov.si/si/storitve/vodnik_po_obrazcih/index.html) mora vsebovati poleg splošnih podatkov o vložniku, še navedbo načina, na katerega bo dobavitelj zagotavljal skladnost svojih izdelkov s predpisanimi zahtevami ter podatke o tem, kje se nahajajo poslovni prostori, v katerih se izdelki iz plemenitih kovin izdelujejo, označujejo, dajejo v promet ali hranijo pripravljeni za promet.

Ob vložitvi zahteve je potrebno poravnati upravno takso, prav tako pa je potrebno poravnati tudi stroške za izdajo odločbe o znaku dobavitelja.

Na podlagi zahteve se dobavitelju izda odločba o njegovem znaku dobavitelja, na osnovi katere si naredi imenski žig. Pred začetkom označevanja izdelkov, mora zaradi evidence odtisa dobavitelj dostaviti vse svoje imenske žige, izdelane po obliki, ki je določena z odločbo o znaku dobavitelja, na odtis uradu.

**Kako morajo biti označeni izdelki iz plemenitih kovin preden se dajo v promet?**

Izdelki iz plemenitih kovin v prometu morajo biti označeni s tremi oznakami, in sicer:

-  **znakom čistine** (npr. 585),

-  **znakom dobavitelja** (imenski žig izdelovalca ali uvoznika izdelkov) in

- **oznako skladnosti** (državni žig ali oznaka »S«, ki jo odtisnejo dobavitelji, ki sami zagotavljajo skladnost izdelkov z vzdrževanjem predpisane tehnične dokumentacije).

Vse tri oznake na izdelkih iz plemenitih kovin kupcu zagotavljajo kakovost izdelka.
Izdelkov iz plemenitih kovin, ki so lažji od 1 g (zlato) in lažji od 7 g (srebro) ni obvezno označiti z znakom dobavitelja ter čistine.

Vsak dobavitelj je dolžan svoj izdelek, preden ga da v promet, označiti s svojim znakom dobavitelja in znakom čistine. Postopek in oblika znaka dobavitelja sta določena v [Pravilniku o znaku dobavitelja](http://www.pisrs.si/Pis.web/pregledPredpisa?id=ODRE1394).  Vsak dobavitelj ima unikatno oznako – znak dobavitelja, po katerem ga kupci izdelka lahko prepoznajo. Znak dobavitelja je lahko znak izdelovalca ali znak uvoznika, na zahtevo stranke pa ga določi Urad. Znak izdelovalca izdelkov iz plemenitih kovin sestavljata dve črki abecede, običajno začetnici izdelovalčevega imena oziroma podjetja. Na podlagi  [Zakona o izdelkih iz plemenitih kovin](http://www.pisrs.si/Pis.web/pregledPredpisa?id=ZAKO2042%20%20)morajo svoj znak registrirati tudi uvozniki izdelkov iz plemenitih kovin. Znak uvoznika predstavlja poševna številka v latinici.

Po označitvi z znakom dobavitelja in znakom čistine morajo dobavitelji v skladu z Zakonom o izdelkih iz plemenitih kovin predložiti svoje izdelke iz plemenitih kovin v preskus in označitev z oznako skladnosti (državnim žigom).  Skladnost izdelkov s predpisanimi tehničnimi zahtevami se potrdi z odtisom oznake skladnosti. Oblike oznak skladnosti (t.i. državnih žigov) so določene v [Odredbi o oblikah oznak skladnosti in znakov za označevanje čistine ter o načinu označevanja čistine na izdelkih iz plemenitih kovin.](http://www.pisrs.si/Pis.web/pregledPredpisa?id=ODRE1495)

 **Kako poteka postopek preskusa in označitve izdelkov?**

Po označitvi izdelkov z znakom dobavitelja in znakom čistine so dobavitelji dolžni v skladu z Zakonom o izdelkih iz plemenitih kovin predložiti svoje izdelke iz plemenitih kovin  uradu v preskus in označitev z oznako skladnosti (državnim žigom). Dobavitelji lahko zagotavljajo skladnost izdelkov tudi samostojno z vzdrževanjem predpisane tehnične dokumentacije, če pred tem pridobijo status dobavitelja samodeklaranta.

Dobavitelj, ki želi zagotoviti označitev svojih izdelkov z oznako skladnosti (t.j. državnim žigom) izpolni zahtevo za preskus in označitev izdelkov iz plemenitih kovin in poravna upravno takso. Dobavitelj se nato po telefonu dogovori za termin preskusa in označitve izdelkov, v Sektorju za nacionalne etalone in kemijska merjenja v Ljubljani, Grudnovo nabrežje 17 (T: 01 24 42 735) ali v Celju, Tkalska ulica 15 (T: 03 428 07 61). Dobavitelj predloži skupaj z vsemi izdelki tudi pripadajoči izpolnjeni obrazec zahteve za preskus in označitev izdelkov iz plemenitih kovin. Pooblaščene osebe urada pregledajo prineseno količino izdelkov (kosi, masa), preverijo ustreznost oznak ter izdelke preskusijo glede čistine. Če so izdelki ustrezni, jih označijo z državnim žigom. Dobavitelj je dolžan na izdelku iz plemenite kovine zagotoviti mesto za odtis oznake skladnosti.

**Koliko časa traja postopek preskusa in označitve izdelkov ?**

Preskus izdelkov traja običajno do deset dni od oddaje zahteve za preskus in označitev izdelkov iz plemenitih kovin ter sprejema izdelkov v sprejemni pisarni Sektorja za nacionalne etalone in kemijska merjenja. Sledi postopek označitve z oznako skladnosti (t.j. državnim žigom), ki je nato končan v nekaj dneh. Odvisno od tega kako hitro stranka po sporočilu o ustreznosti izdelkov dostavi le te v označitev na urad.

Za manjše število izdelkov iz plemenitih kovin od dobaviteljev, ki izhajajo iz lastne proizvodnje ali manjše število uvoženih izdelkov na mesec, se predloženi izdelki lahko preskusijo z metodo rentgenske fluorescenčne spektroskopije. Če ustrezajo deklarirani standardni stopnji čistine se nato označijo z oznako skladnosti (t.j. državnim žigom). V takšnih primerih je postopek končan še isti dan, ko stranka izdelke prinese na urad.

**Katerih izdelkov iz plemenitih kovin ni potrebno preskušati in označevati?**

Preskušanje in označevanje izdelkov iz plemenitih kovin ni obvezno za izdelke iz zlata in paladija, katerih masa je manjša od 1 g, izdelke iz srebra, katerih masa je manjša od 7 g in za surovce ter polizdelke iz plemenitih kovin. Naštetih izdelkov ni potrebno prinesti v preskus in označitev z oznako skladnosti, le če stranka to posebej želi. To pomeni, da se lahko  omenjeni izdelki dajo takoj v prodajo brez označitve z državnim žigom ali znakom »S« oziroma brez izdanega potrdila o skladnosti. Pri tem pa je potrebno paziti, da izdelki, ne glede na opustitev obveznega preskusa, izpolnjujejo predpisane tehnične zahteve predvsem glede deklarirane stopnje čistine.

Iz 5. člena Zakona o izdelkih iz plemenitih kovin (Uradni list RS, št. 04/06 - uradno prečiščeno besedilo in 7/18) so izvzeti tudi naslednji izdelki:

1. izdelki, ki so namenjeni za izvoz,
2. izdelki, ki so začasno uvoženi kot vzorčni izdelki oziroma izdelki v razstavne namene,
3. izdelki, ki so popolnoma prevlečeni z emajlom, dragim kamenjem, biseri ali z drugimi nekovinskimi prevlekami,
4. izdelki iz neplemenitih kovin, ki so popolnoma prevlečeni s plemenitimi kovinami,
5. kovanci, ki so ali so bili uradno priznano plačilno sredstvo v tujini, in tuji kovanci, izdani v zbirateljske namene,
6. plemenite kovine v obliki ingotov, granul, palic ali ploščic iz kovnic, uvrščenih na seznam »Good Delivery List« Londonskega združenja za določanje kakovosti zlata in srebra.

**Za katere izdelke iz plemenitih kovin se izda potrdilo o skladnosti ?**

Potrdilo o skladnosti (POS) se izda za izdelke iz platine, katerih masa je manjša od 1 g in izdelke, ki so tako drobni ali občutljivi, da nanje iz tehničnih razlogov ni mogoče vtisniti ustrezne oznake. Potrdilo o skladnosti se izda tudi v vseh primerih, ki so našteti v 6. členu Zakona o izdelkih iz plemenitih kovin.

**Kako postanem samodeklarant?**

Dobavitelj, ki želi samostojno zagotavljati skladnost svojih izdelkov iz plemenitih kovin s predpisi, je dolžan sistem zagotavljanja skladnosti izdelkov s predpisi opisati v tehnični dokumentaciji:

* [tehnična dokumentacija - izdelovalec izdelkov iz plemenitih kovin](http://mirs.arhiv-spletisc.gov.si/fileadmin/um.gov.si/pageuploads/Obrazci/PlemeniteKovine/TehnicnaSPKizd.doc)
* [tehnična dokumentacija - uvoznik izdelkov iz plemenitih kovin](http://mirs.arhiv-spletisc.gov.si/fileadmin/um.gov.si/pageuploads/Obrazci/PlemeniteKovine/TehnicnaSPKuvoz.doc)

Podrobnejša vsebina tehnične dokumentacije je določena s Pravilnikom o podrobnejši vsebini tehnične dokumentacije, ki jo izdelajo in vzdržujejo dobavitelji izdelkov iz plemenitih kovin pri samostojnem zagotavljanju skladnosti izdelkov s predpisi. Sistem zagotavljanja skladnosti s predpisi preverja urad. Tehnična dokumentacija mora vsebovati najmanj naslednje podatke, ki se nanašajo na:

* vrsto (platina, zlato, paladij, srebro) in čistine izdelkov,
* uporabo surovcev iz plemenitih kovin, polizdelkov iz plemenitih kovin in lotov, ki jih dobavijo dobavitelji s certificiranim sistemom kakovosti ali dobavitelji brez certificiranega sistema kakovosti, ali navedbo, da zlitine proizvaja dobavitelj sam,
* dobavo posameznih delov izdelkov (npr. zaponke, patente itd.) od dobaviteljev s certificiranim sistemom kakovosti ali od dobaviteljev brez certificiranega sistema kakovosti,
* navedbo standardnih analiznih metod, ki jih proizvajalec uporablja za preskušanje surovcev iz plemenitih kovin, polizdelkov iz plemenitih kovin, posameznih delov izdelkov ter izdelkov glede ustreznosti čistine, ter pogostnost preskušanj oziroma navedbo laboratorija, ki preskušanje izvaja,
* opis vseh postopkov za proizvodnjo izdelkov, ki vplivajo na čistino,
* opis drugih postopkov in metod, s katerimi proizvajalec dodatno zagotavlja kakovost svojega dela in skladnost svojih izdelkov s predpisi,
* opis postopkov vodenja evidenc o količini preskušenih in označenih izdelkov,
* način poročanja o samostojnem zagotavljanju skladnosti izdelkov s predpisi.

Izpolnjeno tehnično dokumentacijo posredujete skupaj z zahtevo za določitev znaka dobavitelja oz. že registrirani dobavitelji zahtevo za izdajo nove odločbe o znaku dobavitelja na naslov: Urad RS za meroslovje, Sektor za nacionalne etalone in kemijska merjenja, Tkalska ulica 15, 3000 Celje. Kontaktna oseba je mag. Suzana Kocijančič (T: 03 428 0765, E: suzana.kocijancic@gov.si).

**Kakšno je stanje na področju plemenitih kovin visokih čistin v Sloveniji?**

Nabava in proizvodnja izdelkov iz plemenitih kovin visokih čistin t.i. naložbeno oziroma investicijsko zlato ter srebro, predstavljajo zlasti zlate in srebrne ploščice, palice ter kovanci, ki jih kupujejo prebivalci Slovenije z namenom investiranja prihrankov in varčevanja. Kot proizvajalci investicijskega zlata in srebra nastopajo zlasti priznane tuje kovnice uvrščene na t.i. [Good Delivery Listo pri London Buillion Market Association (LBMA)](http://www.lbma.org.uk). Domači proizvajalci so sorazmerno redki.  Vsako leto izda tudi Banka Slovenije eno ali dve seriji priložnostnih kovancev. To so zlati in srebrni kovanci visokih čistin, s katerimi zabeležimo posebne dogodke ali obletnice.

**Informacije za uvoznike in izvoznike izdelkov iz plemenitih kovin Združenega kraljestva Velike Britanije in Severne Irske (VB) po Brexitu:**

UVOZ: Za izdelke iz plemenitih kovin iz VB, ki bodo dani na slovenski trg velja, da morajo biti v skladu z Zakonom o izdelkih iz plemenitih kovin (ZIPleK) (Uradni list RS, št. 4/06 – uradno prečiščeno besedilo in 7/18) označeni z oznako dobavitelja, ki je registriran pri Uradu RS za meroslovje ali pri instituciji, ki je pooblaščena za registriranje znakov dobaviteljev v drugi državi članici Evropske skupnosti oziroma Evropskega gospodarskega prostora. Prav tako mora biti izdelek iz VB označen z oznako ene od standardnih stopenj čistine, ki jo predpisuje 7. člen ZIPleK. Tak izdelek bo moral biti predložen Uradu RS za meroslovje v ponovno označitev s slovensko oznako skladnosti (t.i. državnim žigom). Izdelki iz plemenitih kovin iz VB bodo lahko prosto dani na slovenski trg le, če bodo označeni poleg oznake čistine in oznake skladnosti VB tudi z oznako CCM (Common Control Mark). Vsak izdelek iz plemenitih kovin z oznako skladnosti VB, ki je bil pred 1. januarjem 2021 dan na slovenski trg, bo še naprej ustrezen, če obstajajo dokazi, da je bil dan v promet pred iztekom prehodnega obdobja.

IZVOZ: V VB lahko izvažate izdelke iz plemenitih kovin narejene v Sloveniji, ki bodo predhodno na Uradu RS za meroslovje ustrezno preskušeni in označeni z oznako skladnosti (državni žig) in z oznako CCM.